Halloween Optimist Cup – Portoroz, Szlovénia | Spartacus Vitorlás Egylet
Október utolsó hétvégéjén rendezte meg a JK Pirat a portorozi kikötőben az immár hagyományos Halloween Cup-ot. Az Optimistes regattán nyolc ország 150 versenyzője vett részt.
A magyar ópésokat népes mezőny képviselte, kivétel nélkül a Spartacus Vitorlás Egylet színeiben. Két nap alatt hat futamot sikerült rendezni a furfangos 5–10 csomós szélben, amely hol az egyik, hol a másik oldalon gyengülgetett le idegtépő módon.
A versenyt a helyi erő, Rok Verderber nyerte, aki egyébként a Balatonföldváron ez év júliusában megrendezett Optimist Európa-bajnokságon abszolútban a 2. helyet szerezte meg. Második az osztrák Saje Yannis lett, őt a dobogó harmadik fokán a szintén helyi Mara Turin, a kétszeres Európa-bajnoknő követte.
A serdülők mezőnyében két emberünk is dobogóra állhatott. Első az olasz Tinej Sterni lett, a második Jeney Máté, a harmadik Lászlófy Levente.
Abszolútban az első magyar Erőss Loránd a hetedik helyen végzett.
A többiek eredményei (zárójelben az eredmények): Lászlófy Ábel (17.), Pavlik András (32.), Oláh Gergely (37.), Héjja Marcell (55.), Gereben Pál (62.), Argay Balázs (71.), Argay Bence (97.), Ralovich Dávid (98.), Kalmár Zalán (122.), Vőneky Ákos (145.).
Fiatal versenyzőink az őszi szünetben egy hetes edzőtáborban vesznek részt Török Péter és Szalay Dániel edzők vezetésével a portorozi marinában (ezúton is köszönet a kikötő vezetésének a lehetőségért).
+ További fényképek